A giaia mia

Tant’annos giaia mia est’intro campusantu,
Tant’annos est chi deo pro issa hapo piantu.

Ma no est mortu in coro s’affettu chi tenia
Senza terminu e santu pro cussa ezza mia.

Ancora intro su coro mi si designa pura
Sa sua addolorada e amabile figura.

Fid’alta e fit fiera, che i sa nostra casta,
Ma fit gentile e bona che bicculu e pasta.

E sutta su costumene nieddu de viuda
Lughiat che i su nie sa conca sua canuda.

L’assimizaia a ilighe de foresta luntana,
Chi dae nieddu truncu bogat bianca lana.

Ah! cuddos pilos suos tessidos e biancos,
S’isplendore e sos ojos nieddos e istancos,

Sa fronte sua bruna piena ’e dolos mannos
Ahi! sas palas suas frittidas a sos annos

Comente las amaia, comente amento ancora
E prego pro issa sempre che a Nostra Signora.

Ma cando dae su coro sèmplice addoloridu,
Pro sos males chi sempre haiat suffertu e bidu,

Essiat sa oghe sua, essiant sos faeddos,
Tottus si firmaiant mazzores e piseddos

A l’iscultare; e fidi sa oghe ’e unu profeta
Temperada a s’amore che cantu de poeta.

Fin sentenzias mannas chi non las pagat oro,
Fin fiores gentiles de un’antigu coro.

Fin piàntas creschidas a s’umbra a sa friscura
De un’anima santa e dotta pro natura.

E gai chistionende teniat sempre s’usu
D’istringher’in sas manos su suo amadu fusu.

Eniat dae carrera sa zente a l’iscultare
E issa sentenziende sighiat a filare.

Naraiat contados de un’epoca luntana
De sos tempos chi ancora fit giovana e galana.

E cando faeddaiat de un’isventura anzena
O puru sua naiat cun sa oghe serena:

«Beneitta sempre siat sa manu e su Signore,
Cando nos dat sa gioia e cando su dolore.

Ca issu, si no est oe, cras at a cumpensare»
E nende mill’istorias sighiat su filare.

Si nde molzeit gai, sa giaia mia bella,
Serena finz’a s’ultimu comente ’e un’istella.

Augurende a sos fizos amore cun fortuna
E frittinde a sa morte sa lada fronte bruna.

Gai molzende t’ido, o giaia mia onz’annu,
E sempre in coro meu s’ischidat cudd’affannu

D’aer peldidu a tie, sa ezza mia fidada,
Sutta sa fritta terra tant’annos carrazzada.